钦定古今图书集成/明伦汇编/家范典/第082卷 > 春秋四传 > 《公娶夫人姜氏》
## 钦定古今图书集成/明伦汇编/家范典/第082卷 > 春秋四传 > 《公娶夫人姜氏》

《春秋》桓公三年秋七月，公子翚如齐逆女。九月，齐侯
送姜氏于讙。公会齐侯于讙，夫人姜氏至自齐。
《左传》修先君之好，故曰：“公子齐侯送姜氏”，非礼也。凡
公女嫁于敌国，娣妹则上卿送之，以礼于先君，公子
则下卿送之；于大国，虽公子亦上卿送之。于天子则
诸卿皆行，公不自送；于小国则上大夫送之。

《公羊传》：何以书？讥。何讥尔？诸侯越境送女，非礼也。此
入国矣，何以不称夫人？自我言齐，父母之于子，虽为
邻国夫人，犹曰吾姜氏翚，何以不致得见乎公矣。
《穀梁传》：“逆女亲者也，使大夫，非正也。礼，送女，父不下
堂，母不出祭门，诸母兄弟不出阙门。文戒之曰：‘谨慎
从尔舅之言。母戒之曰：‘谨慎从尔姑之言’。诸母复申
之’”曰：“谨慎从尔父母之言。”送女逾竟，非礼也，无讥乎？
曰：为礼也。齐侯来也，公之逆而会之，可也。其不言翚
之以来，何也？公亲受之于齐侯也。子贡曰：“冕而亲迎，
不已重乎？”孔子曰：“合二姓之好，以继万世之后。”何谓
已重乎？

《胡传》：“娶妻必亲迎，礼之正也。若夫邦君，以爵则有尊

以小大言，则亲之者也，而使履𦈕来。鲁侯于齐，以远
迩言，则亲之者也，而使公子翚往。是不重大昏之礼，
失其节矣，故书。古者昏礼必亲迎，则授受，明后世亲”
迎之礼废，于是有父母兄弟越境而送其女者。以公
子翚往逆，则既轻矣。为齐侯来，乃逆而会之于讙，是
公之行，其重在齐侯而不在姜氏，岂礼也哉！不言“以
至”者，既得见乎公也，不能防闲，于是乎在《敝笱》之刺
兆矣。礼者所以别嫌明微，制治于未乱，不可不谨也。
娶夫人，国之大事，故详。

〈大全〉薛氏曰：“齐侯送女于外，公以会礼接之，非亲迎，且两失之也。夫妇，大伦也，不正之于其始。桓之夫妇是不为夫妇矣。”张氏曰：“齐僖爱其女之过，至于越境而送之，遂使鲁桓之出，不为亲迎，而为齐侯在讙，特往会之。僖之送、桓之会，皆非也。《春秋》谨而书之，所以重大昏而正人伦之始也。”孙氏曰：“此齐侯送姜氏，公受之”于讙也。受之于讙，不以讙至者，不与公受于讙也。故书“至自齐”，以正其义。薛氏曰：“书至，不与公俱至也。桓公夫妇之道，终始乎不正也。”